Αραβικές και δυτικές χώρες ζητούν από το Συμβούλιο Ασφάλειας των ΗΕ να ενεργήσει στη Συρία
για «εσωτερική διαμάχη» κάνει λόγο η Ρωσία που αντιδρά στο σχέδιο
Χώρες του Αραβικού κόσμου και της Δύσης ζητούν από το Συμβούλιο Ασφάλειας των ΗΕ να ενεργήσει άμεσα για να σταματήσει την κλιμακούμενη βία στη Συρία και να εγκρίνει σχέδιο του Αραβικού Συνδέσμου που ζητά από τον Πρόεδρο της Συρίας, Μπασάρ Αλ Άσσαντ, τον τερματισμό της βίας και την παραίτησή του από την εξουσία. Ο γενικός γραμματέας του Αραβικού Συνδέσμου, Ναμπίλ Ελάραμπι, ζήτησε από το Συμβούλιο Ασφάλειας του ΟΗΕ να ενεργήσει «γρήγορα και αποφασιστικά», ενώ ο πρωθυπουργός του Κατάρ, Σεΐχ Χαμάντ μπιν Γιασσίμ αλ Θανί, προειδοποίησε ότι η «μηχανή εξόντωσης της Συρίας είναι ακόμα εν ενεργεία». Ο αλ Θανί ζήτησε να στηριχθεί το διεθνές προσχέδιο σύμφωνα με το οποίο ο κ. Άσσαντ θα συμφωνήσει να σταματήσει τη βία και να παραιτηθεί απ’ το αξίωμά του. Η Υπουργός Εξωτερικών των ΗΠΑ, Χίλαρυ Κλίντον, κατήγγειλε τον κ. Άσσαντ ότι εντείνει το διχασμό στη χώρα του, λέγοντας ότι ο Αραβικός Σύνδεσμος του προσέφερε «πολλές ευκαιρίες για αλλαγή πορείας». Και επεσήμανε ότι υπάρχουν «ξεκάθαρες» αποδείξεις ότι κυβερνητικές δυνάμεις υποκινούν όλες τις επιθέσεις κατά αμάχων και προειδοποίησε ότι η Συρία κινείται προς εμφύλιο πόλεμο. Ο πρέσβης της Συρίας στα ΗΕ, Μπασάρ Τζααφάρι, απέρριψε την καταγγελία ότι η κυβέρνηση του ευθύνεται για την κρίση, και κατηγόρησε τα ΗΕ και τους Ευρωπαίους συμμάχους ότι θέλουν να καταλάβουν εδάφη της Μέσης Ανατολής. Παράλληλα ο μόνιμος αντιπρόσωπος της Ρωσίας στα Η.Ε. Βιτάλι Τσάρκιν, τόνισε ότι ο διεθνής οργανισμός δεν έχει εντολή παρέμβασης στην «εσωτερική διαμάχη» στη Συρία. Λαμβάνοντας υπόψη τις ανησυχίες της Ρωσίας ο Βρετανός Υπουργός Εξωτερικών, Ουίλιαμ Χέιγκ, δήλωσε ότι το ψήφισμα «δεν αναφέρεται στην ανάληψη στρατιωτικής δράσης και δεν μπορεί να χρησιμοποιηθεί για να την εξουσιοδοτήσει». Ο Γάλλος ομόλογός του ζήτησε από το διεθνή οργανισμό να δοθεί τέλος στην «σκανδαλώδη σιωπή» για την αιματοχυσία στη Συρία και να υποστηρίξει το προτεινόμενο ειρηνευτικό σχέδιο. Στην κατοχή δυτικών μέσων ενημέρωσης περιήλθε αντίγραφο εγγράφου που στηρίζει το σχέδιο του Αραβικού Συνδέσμου που ζητά την μεταβίβαση της εξουσίας από τον Πρόεδρο της Συρίας στον αντιπρόεδρο Φαρούκ αλ Σάρα και το σχηματισμό κυβέρνησης εθνικής ενότητας για να προετοιμάσει τη χώρα για εκλογές, οι οποίες θα γίνουν κάτω από επιτήρηση της διεθνούς κοινότητας. Επίσης, σε μία προσπάθεια να κατευνάσει τις ανησυχίες της Ρωσίας και της Συρίας, αναφέρει ότι οι δυτικές δυνάμεις δεν έχουν την πρόθεση να επέμβουν στρατιωτικά. Ο Πρόεδρος Άσσαντ έχει ήδη απορρίψει το σχέδιο, χαρακτηρίζοντάς το παραβίαση της αυτεξουσιότητας της χώρας του.